
Ecuador - Az erőszak árnyékában

Kulcsszavak: Ecuador; erőszak; kábítószer; kartell; börtön
Ecuador felett az elmúlt néhány évben eluralkodott az erőszak, és az országot bűnbandák uralják. Mindennapossá váltak a gyilkosságok, robbantások és emberrablások. Több tényező is szerepet játszott abban a folyamatban, amelyben a szervezett bűnözés és a kábítószer-kereskedelem elsődleges tényezőkké váltak.
Kutatásomban elemeztem az ecuadori közbiztonság hanyatlásának okait. A világ két legnagyobb kokain előállító országa–Peru és Kolumbia- szomszédságában csak idő kérdése volt, hogy Ecuador mikor lesz része a kábítószer-csempészetnek. A börtönöket ecuadori kartellek irányítják, ezért a hatóságok nem tudnak olyan hatékony és szigorú büntetéseket kiszabni, mint amikre szükség lenne. 2023-ban Ecuadorban volt a legmagasabb a 100.000 főre vetített kábítószer-kereskedelem a régióban. A fő probléma a kartellek harca a csempészutak ellenőrzéséért, és ez okozza az erőszak országos terjedését.
Kutatásomat Rafael Correa elnökségétől kezdtem, egészen a jelenlegi elnökig, Daniel Noboa-ig folytatva. Megvizsgáltam, hogy az ország vezetése milyen intézkedéseket tett az erőszak visszaszorítása érdekében. Ecuador legjelentősebb bűnszervezeteinek, a Los Lobosnak és Los Chonerosnak a felépítését és működését is elemeztem. A dolgozat összegyűjti azokat az erőszakos cselekményeket is 2021 óta, amik hozzájárultak a közbiztonság jelenlegi állapotához. Mivel a kábítószer-kereskedelem kontinensünket is érinti, ezért hangsúlyt fektettem ennek lehetséges következményeire Európára nézve, és az Európai Unió beavatkozására.
A tanulmány eredményei arra utalnak, hogy Ecuador problémáinak gyökere a bűnszervezetek feletti ellenőrzés hiányában rejlik. Daniel Noboa jó úton halad a végcél felé, amely az erőszak felszámolása, és Ecuador kábítószer-állammá válásának megakadályozása. Nagyon fontos, hogy megfelelő vezetéssel és szigorú szabályokkal megoldást találjanak, hogy megmentsék Ecuadort a jövő generációi számára. 



